**Poročilo o izmenjavi**

Universidad de Deusto, Bilbao, Španija

spomladanski semester 2019/20

**Kako ste bili zadovoljni z izmenjavo in zakaj?**

Z izmenjavo sem bila zadovoljna. Je pa definitivno grenak priokus pustil koronavirus, zaradi katerega je bila univerza fizično odprta zgolj mesec in pol, zato tudi izkušnja izmenjave, po mojem mnenju, ni bila tista prava. S prvim mesecem in pol sem bila zelo zadovoljna, Bilbao sem sprejela za svoj dom in se v njem počutila domače, ljudje okoli mene so bili neverjetni in bilo mi je težko, ko se je univerza zaprla. Sistem so dobro prilagodili tem nenavadnim razmeram in študij je še naprej potekal nemoteno. Edina stvar, ki me je pri vsem tem zmotila je bila neodzivnost in nekonsistentnost pisarne za mednarodne odnose na Univerzi v Deustu.

**Ste imeli redna predavanja v angleščini ali samo občasne konzultacije?**

Vsa predavanja in morebitne konzultacije so potekale v španščini, mislim da predmetov iz socialnega dela, z izjemo enega, ne izvajajo v angleškem jeziku in jih ponujajo zgolj v španščini in baskovščini. Profesorji, s katerimi sem se srečevala po večini niso bili vešči v angleškem jeziku. Predavanja štirih od šestih predmetov sem obiskovala z rednimi študenti, dva pa z Erasmus študenti (tečaja španščine in baskovščine). Prisotnost na vseh predavanjih je obvezna in sestavlja del končne ocene predmeta, profesorji so jo tudi redno preverjali s pomočjo seznamov in oddajo nalog. Predavanja sem imela od ponedeljka do četrtka od 8h/9h zjutraj do 16h.

**Kakšni so bili profesorji? Bi kateri predmet/profesorja posebej pohvalili/skritizirali? Kako bi ocenili kakovost študija?**

Vsi profesorji, ki so poučevali predmete, ki sem jih obiskovala, so zelo odprti in pripravljeni pomagati. Med rednimi študenti in Erasmus študenti niso delali razlike. Izmed socialno delavskih predmetov mi je bil najbolj všeč predmet Técnicas diagnósticas en Trabajo Social pri profesorici Arantxi Rodriguez Berrio, odlično je predavala tudi profesorica Leila Govillard Garmendia, je bila pa pri ocenjvanju precej bolj stroga. Prav tako sem bila zadovoljna s profesorjema Concepcion Yaniz Alvarez de Eulate in Javier Perez Hoyos, sta bila pa njuna predmeta bolj teoretska. Najbolj me je navdušila profesorica, ki je vodila mojo skupino tečaja španščine Marta Casanova Barciela, najboljša profesorica, ki me je do danes poučevala, prav tako se mi zdi, predvsem iz vidika poznavanja kulture in življenja v Bilbau, izredno koristno obiskovati tečaj baskovščine, Maria Jose Angulo del Pino, profesorica baskovščine, je bila odlična. Način poučevanja se mi je zdel primerljiv s srednješolskim v Sloveniji. Imeli smo veliko domačih nalog, vsak teden kakšno skupinsko seminarsko nalogo ali dve. S študijem sem imela veliko več dela kot na Fakulteti za socialno delo doma. Študij pri predmetih, ki sem jih obiskovala se mi je zdel kakovosten, ugotovila pa sem, da kakovost celotnega študija socialnega dela, po mojem mnenju, nekoliko pade zaradi pomanjkanja prakse, ki jo imajo v manjšem obsegu le v 4. letniku.

**Kakšni so življenjski stroški v primerjavi s temi v Sloveniji?**

Življenjski stroški so primerljivi s temi v Sloveniji. V bližini mojega stanovanja je bila trgovina Lidl, kjer so cene zelo podobne slovenskim, nekoliko dražja je trgovina Eroski. V Španiji nimajo študentskih bonov, zato je hrana v restavracijah dražja kot pri nas, si pa lahko za 1€ v vsakem baru privoščiš pincho/pintxo. Največji strošek predstavlja najemnina s stroški, za prehrano (trgovina in restavracije) sem vsak mesec zapravila okoli 100 €, nekaj denarja mesečno je potrebno nameniti javnemu prevozu (lahko si za 30 € kupiš mesečno Barik kartico, ali pa si za 3 € kupiš Barik kartico, na katero sproti nalagaš denar – odvisno od oddaljenosti stanovanja od univerze in centra mesta), kopijam za študijske namene in izlete in zabave in ostale aktivnosti prostega časa, odvisno od življenjskega sloga študenta. Štipendija mi je v celoti pokrila stroške bivanja in večji del prehrane, ostale stroške sem krila sama.

**Koliko je treba imeti za namestitev?**

Sama sem za namestitev skupaj z vsemi stroški plačevala 320 € mesečno. V povprečju smo Erasmus šudentje za namestitev plačevali nekje od 250 do 450 € na mesec. Živela sem v trosobnem stanovanju z dvema sostanovalkama in sem imela svojo sobo. Nastanitev sem našla s pomočjo univerze na spodnji povezavi.

(<https://estudiantes.deusto.es/cs/Satellite/estudiantes/en/students-1/student-services/accommodation-and-orientation/bilbao-campus-6/find-a-place-to-live-1/donde-alojarte/generico?idPest=2>).

**Je ustanova velika? Sprejme veliko tujih študentov?**

Ustanova je velika, kampus je sestavljen iz treh glavnih stavb (dve sta med seboj povezani), ki se delijo glede na področje študija. Socialno delo spada pod Fakulteto za družbene vede in ima predavanja v najmanjši izmed treh stavb. Na kampusu sta tudi dve kavarni, kamor smo zahajali med daljšimi odmori in kjer si lahko privoščiš kavo in kakšen prigrizek. Nasproti univerze je velika univerzitetna knjižnica, v kateri si lahko izposodiš študijsko gradivo, prenosni računalnik, v ogromnih čitalnicah se lahko učiš ali pa na stacionarnih računalnikih delaš skupinske naloge, v kleti knjižnice se nahaja kantina, kjer lahko študentje jedo kosilo. Prav tako ustanova sprejme veliko tujih študentov. V semestru, ko sem jo obiskovala sama (spomladanski semester 2019/20) je bilo na obeh kampusih (Bilbao in San Sebastian) skupaj 400 tujih študentov. Erasmus študentki socialnega dela pa sva bili samo dve, pa še midve sva skupaj obiskovali zgolj en predmet.

**Kakšne so možnosti za druženje z domačimi in tujimi študenti?**

Možnosti za druženje tako z domačimi kot tujimi študenti je zelo veliko. Z domačimi študenti se lahko spoznaš pri predavanjih, vsi predmeti s področja socialnega dela namreč potekajo z rednimi študenti. Sama sem imela dva predmeta s študenti prvega letnika in po enega s študenti drugega in tretjega letnika. Po večini so vsi domači študentje zelo odprti in jih zanima, kdo si in od kod prihajaš, in te hitro sprejmejo medse, posebej ker je tujih študentov socialnega dela zelo malo, svetujem pa, da se prvi dan predavanj ne usedete na samo, ampak se kar takoj priključite domačim študentom. Ker imajo pri vsakem predmetu veliko skupinskega dela, boste v stiku z njimi ves čas. V stik z domačim študentom lahko pridete tudi s pomočjo sistema tutorstva, če se prijavite nanj, vam bo dodeljen tutor, s katerim boste lahko šli na kavo, se družili in, ki vas bo spremljal in vam pomagal pri navajanju in spoznavanju kraja in univerze.

Še več priložnosti je za druženje s tujimi študenti. V Bilbau delujeta dve Erasmus organizaciji; ESN Bilbao in Happy Erasmus Bilbao, ki skrbita za druženja Erasmus študentov. Na uvodnih predstavitvah na fakulteti boste imeli priložnost spoznati ogromno tujih študentov, svetujem pa vam, da se odločite za tečaja španščine in baskovščine, ki sta namenjena zgolj tujim študentom. Večino svojega časa v Bilbau boste verjetno preživeli ravno z njimi, svetujem tudi, da se vsaj prvi teden udeležujete obštudijskih dejavnosti, kjer se boste lahko družili z njimi.

**Kakšno je mesto?**

Mesto je prekrasno, najboljše mesto na svetu, takoj sem se znašla v njemu in se počutila kot doma. Ni preveliko mesto, največkrat se boste po njem premikali peš, kljub temu pa vam bo na voljo odličen sistem javnega prevoza. V bližini mesta je plaža (20 minut oddaljena z metrojem), ki je odlična za surfanje, v njegovi okolici so hribi, primerni za vse ljubitelje pohodništva, vsi ljubitelji nogometa bodo lahko uživali v tekmah nogometnega kluba Athletic Bilbao in vzdušju, ki preplavi celotno mesto na dan tekmovanja, od blizu si bodo lahko ogledali stadion San Mamés. Ne manjka mu niti muzejev za ljubitelje kulture, umetnosti in zgodovine, obvezen je obisk muzeja Guggenheim, ki se nahaja nasproti univerze, zraven muzeja pa boste lahko občudovali Puppyja, ogromnega psa iz rož. Je zelo živahno mesto, v katerem se vedno nekaj dogaja, februarja, v času karnevala je dogajanje res čarobno. Četrtek je dan za Pintxo-Pote v starem centru mesta, ko se ogromno prebivalcev mesta druži po lokalih ulic starega mestnega jedra. Kljub temu da Baski veljajo za bolj zaprte in hladne prebivalce Španije, so prebivalci Bilbaa vedno pripravljeni priskočiti na pomoč in so zelo prijazni in odprti.

**Kako je bilo poskrbljeno za obšolske dejavnosti?**

Za obšolske dejavnosti sta skrbeli predvsem Erasmus organizaciji ESN Bilbao in Happy Erasmus Bilbao, obe sta vsak dan v tednu organizirali aktivnosti, zabave in izlete za tuje študente; od jezikovnih tandemov, plesnih tečajev, pub quizov, tematskih zabav, druženj v barih, karaok, jam sessionov, zabav v klubih do enodnevnih ali daljših izletov. Svetujem, da se pridružite vsaj eni izmed teh dveh organizacij, da boste na tekočem z dogajanjem, se pridružite WhatsApp skupini obeh organizacij. Happy Erasmus Bilbao organizira več izletov (vsak vikend 2 enodnevna izleta ali 1 dvodnevni izlet), ekipa in dogodki ESN Bilbao pa je bolj domača in povezana, njun tedenski program pa je zelo podoben. Za vključitev v vsako organizacijo je potrebno plačati enkratni znesek 10 €, za vključitev v Happy Erasmus Bilbao se je potrebno oglasiti v njihovi pisarni v bližini univerze, v ESN Bilbao pa se lahko vključite pri predstavniku organizacije na večini dogodkov, ki jih organizirajo. Na vse dogodke lahko pridete, tudi če niste član organizacije, boste pa za nekatere morali plačati vstopnino.

Poleg omenjenih organizacij nekaj obšolskih dejavnosti organizira tudi univerza, predvsem oddelek za baskovščino, ki pripravi več dogodkov za spoznavanje baskovske kulture, prav tako se organizirajo izleti. V sklopu univerze se lahko pridružite tudi pevskemu zboru, sodelujete pri športnih in prostovoljskih aktivnostih. Možnosti za obšolske dejavnosti vam v Bilbau ne bo manjkalo.

**Kaj priporočate študentom, ki nameravajo iti na študij tja?**

Študentom, ki nameravajo svoj semester preživeti v Bilbau, priporočam dobro znanje španščine (vsaj B2), ker je opravljanje študijskih obveznosti brez tega verjetno zelo oteženo. Na svoj Erasmus naj se odpravijo odprti in pripravljeni na nova doživetja, vse bo več kot v redu. Predvsem pa naj ne pozabijo s seboj prinesti dežnika, pravijo namreč, da v Bilbau ogromno dežuje, čeprav sta bili letošnja zima in pomlad menda eni najtoplejših in sončnih v zadnjem času (3. februarja je bilo, na primer, 31 stopinj). Srečno!

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Dovolim. Moj elektronski naslov je tana.logar@gmail.com